লংগদু থেকে দুপুর নাগাদ লঞ্চ শুভলং বাজারে পৌঁছলো। এখানের বাজারে কিছুক্ষণ যাত্রা বিরতি, শুভলং বাজার রাঙামাটির প্রধানতম নৌরুট। জেলার বেশিরভাগ উপজেলায় যাতায়াত এই শুভলং বাজার হয়ে। তবে এবারে আমাদের যাত্রাপথ জুরাছড়ির কুকিমন পাহাড়ের পাংখোয়া পল্লী’র যাওয়ার লঞ্চও এখান থেকে ধরতে হবে। শুভলং থেকে যাত্রীবাহী লঞ্চে জুরাছড়ির পথে রওনা হলাম। লেকের নীলজল, রয়েছে ঘন শ্যাওলা। লেকের পাড়ে পাহাড়ের ডানায় বসবাস করা পাহাড়ের আদিবাসীদের বসতি আর জুম ফসলের আবাদ। বিকালের রঙিন আকাশের ছায়া পড়েছে গেরুয়া পাহাড়ের গায়ে। নীল জলের নিচে সবুজের বাগান। পাহাড়ের পাদদেশে বসবাস করা ছোট্ট কুটিরগুলোও ঢেকে আছে ঘন মেঘের চাদরে। মেঘের কারণে সবুজ বর্ণগুলো মুহূর্তে সাদা হয়ে যাচ্ছিল। বিকাল নাগাদ জুরাছড়ির ঘাটে পৌঁছলাম। এখান থেকে দেশি নৌকায় রওনা হলাম। নিঃশব্দের জলাভূমি থেকে দূরে দাঁড়িয়ে থাকা জুরাছড়ি‘র কুকিমন পাহাড়ের চূড়াগুলো ঢেকে গেছে সাদা মেঘের আচ্ছাদনে। জুরাছড়ি থেকে কিছুটা গেলেই বনযোগীছড়া বাজার। চারপাশে অথৈ পানি। তাই ইঞ্জিন চালিত নৌকাই একমাত্র ভরসা। বনযোগীছড়া বাজার থেকে কিছুটা মোটর বাইকে যাওয়ার পর বাকি পথ ঝিরির। পাথুরে ঝিরিতে পাহাড় থেকে বয়ে আসা পানির স্রোত। সবুজে ঢাকা বুনো ট্রেইল! ঝিরির পথ বয়ে নেমে গেছে কুকিমন পাদদেশ ঘেঁষে। ঝিরি পথে জলের বাঁক পেরিয়ে কুকিমন পথে পা ফেললাম। কুকিমনের পাংখোয়া পল্লীতে যাওয়ার একমাত্র পথে হাঁটা শুরু হল। পুরোটায় খাড়া পথ।